Document ID: 32005R0644

ΚΑΝΟΝΙΣΜΌΣ (ΕΚ) αριθ. 644/2005 ΤΗΣ ΕΠΙΤΡΟΠΉΣ
της 27ης Απριλίου 2005
που επιτρέπει ειδικό σύστημα αναγνώρισης για τα βοοειδή που εκτρέφονται για πολιτιστικούς και ιστορικούς σκοπούς σε εγκεκριμένες εγκαταστάσεις, όπως ορίζεται στον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου (1), και ιδίως το άρθρο 4 παράγραφος 1 και την εισαγωγική φράση και το στοιχείο α) του άρθρου 10,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1760/2000 ορίζει ότι κάθε κράτος μέλος θεσπίζει σύστημα αναγνώρισης και καταγραφής των βοοειδών που περιλαμβάνει διάφορα στοιχεία αναγνώρισης και καταγραφής. Ειδικότερα, ορίζει ότι σε όλα τα ζώα μιας εκμετάλλευσης που γεννήθηκαν μετά τις 31 Δεκεμβρίου 1997 ή που προορίζονται για το ενδοκοινοτικό εμπόριο μετά την 1η Ιανουαρίου 1998 και, σε ζώα που βρίσκονται σε εκμετάλλευση στην Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία ή τη Σλοβακία και γεννήθηκαν πριν από την ημερομηνία προσχώρησης ή προορίζονται για το ενδοκοινοτικό εμπόριο μετά την ημερομηνία αυτή, επιτίθεται αναγνωριστικό σήμα σε κάθε αυτί, εγκεκριμένο από την αρμόδια αρχή («εγκεκριμένα ενώτια»). Ο κανονισμός ορίζει επίσης ότι και τα δύο ενώτια φέρουν τον ίδιο κωδικό αναγνώρισης, («ενιαίος κωδικός αναγνώρισης»), βάσει του οποίου μπορεί να αναγνωρισθεί κάθε ζώο ατομικά και να διαπιστωθεί σε ποια εκμετάλλευση γεννήθηκε.
(2)
Ο κανονισμός (ΕΚ) αριθ. 1760/2000 ορίζει επίσης ότι τα βοοειδή που προορίζονται για πολιτιστικές και αθλητικές εκδηλώσεις (εκτός από πανηγύρεις και εκθέσεις) μπορούν να αναγνωρίζονται όχι με ενώτια αλλά σύμφωνα με σύστημα αναγνώρισης, εγκεκριμένο από την Επιτροπή, το οποίο προσφέρει ισοδύναμες εγγυήσεις.
(3)
Ο κανονισμός (ΕΚ) αριθ. 2680/1999 της Επιτροπής, της 17ης Δεκεμβρίου 1999, για την έγκριση συστήματος αναγνώρισης ταύρων που προορίζονται για πολιτιστικές και αθλητικές εκδηλώσεις (2) ορίζει διατάξεις για την καταγραφή ταύρων στα αρχεία αγελών συγκεκριμένων οργανώσεων. Ωστόσο, ο εν λόγω κανονισμός εφαρμόζεται μόνον σε ορισμένες φυλές ταύρων και σε οργανώσεις ορισμένων κρατών μελών.
(4)
Επομένως, είναι σκόπιμο να εγκριθεί χωριστός κανονισμός για τη θέσπιση ειδικού συστήματος αναγνώρισης για τα ζώα που αναγνωρίζονται από την αρμόδια αρχή ως εκτρεφόμενα για πολιτιστικούς και ιστορικούς σκοπούς («τα ζώα») σε εγκαταστάσεις εγκεκριμένες για το σκοπό αυτό από την αρμόδια αρχή («οι εγκαταστάσεις»).
(5)
Το ειδικό σύστημα αναγνώρισης πρέπει, σύμφωνα με τον κανονισμό (ΕΚ) αριθ. 1760/2000, να προβλέπει παρεκκλίσεις μόνον όσον αφορά την τοποθέτηση και την αφαίρεση των εγκεκριμένων ενωτίων. Ο παρών κανονισμός δεν θίγει την εφαρμογή των άλλων διατάξεων του κανονισμού (ΕΚ) αριθ. 1760/2000.
(6)
Κατά παρέκκλιση από τον κανονισμό (ΕΚ) αριθ. 1760/2000, είναι σκόπιμο να προβλέπεται ότι τα εγκεκριμένα ενώτια μπορούν να αφαιρεθούν δίχως να απαιτείται η άδεια της αρμόδιας αρχής αλλά υπό τον έλεγχο της, μετά τη μεταφορά των ζώων στις εγκαταστάσεις και ότι αυτά τα ενώτια δεν είναι ανάγκη να τοποθετούνται σε ζώα που γεννήθηκαν στις εν λόγω εγκαταστάσεις. Και στις δύο περιπτώσεις, τα ζώα πρέπει να επισημαίνονται με ειδικά μέσα αναγνώρισης. Τα εγκεκριμένα ενώτια πρέπει να τοποθετούνται στα ζώα όταν μεταφέρονται από τις εγκαταστάσεις ή πρέπει να συνοδεύουν τα ζώα εάν μεταφέρονται απευθείας σε άλλες εγκαταστάσεις.
(7)
Τα μέτρα που προβλέπονται στο παρόντα κανονισμό είναι σύμφωνα με τη γνώμη της επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο
Ο παρών κανονισμός ορίζει κανόνες για ένα ειδικό σύστημα αναγνώρισης για τα βοοειδή που χαρακτηρίζονται από την αρμόδια αρχή ως εκτρεφόμενα για πολιτιστικούς και ιστορικούς σκοπούς («τα ζώα») σε εγκαταστάσεις εγκεκριμένες για το σκοπό αυτό από την αρμόδια αρχή («εγκαταστάσεις»).
Άρθρο 2
Αφαίρεση και τοποθέτηση των ενωτίων που προβλέπονται στο άρθρο 4 παράγραφος 1 πρώτο εδάφιο του κανονισμού (ΕΚ) αριθ. 1760/2000
1. Ο εκτροφέας των ζώων έχει πάντα στην κατοχή του δύο ενώτια εγκεκριμένα από την αρμόδια αρχή σύμφωνα με το άρθρο 4 παράγραφος 1 πρώτο εδάφιο του κανονισμού (ΕΚ) αριθ. 1760/2000 («τα εγκεκριμένα ενώτια»).
2. Κατά παρέκκλιση από το άρθρο 4 παράγραφος 5 του κανονισμού (ΕΚ) αριθ. 1760/2000, όταν τα ζώα μεταφέρονται στις εγκαταστάσεις, τα εγκεκριμένα ενώτια μπορούν να αφαιρούνται από τα ζώα δίχως να απαιτείται η άδεια της αρμόδιας αρχής αλλά υπό τον έλεγχο της, εφόσον τα ζώα, το αργότερο όταν αφαιρούνται τα ενώτια, επισημαίνονται με μέσα αναγνώρισης που επιλέγει η αρμόδια αρχή όπως προβλέπεται στο άρθρο 3 παράγραφος 1 του παρόντος κανονισμού.
3. Κατά παρέκκλιση από το άρθρο 4 παράγραφος 2 πρώτο εδάφιο του κανονισμού (ΕΚ) αριθ. 1760/2000, στην περίπτωση ζώων που γεννιούνται στις εγκαταστάσεις, δεν είναι υποχρεωτικό να αναγνωρίζονται με την τοποθέτηση εγκεκριμένων ενωτίων, εφόσον τα ζώα, το αργότερο όταν είναι 20 ημερών, επισημαίνονται με μέσο αναγνώρισης που επιλέγει η αρμόδια αρχή όπως προβλέπεται στο άρθρο 3 παράγραφος 1 του παρόντος κανονισμού.
4. Πριν τα ζώα εγκαταλείψουν τις εγκαταστάσεις, πρέπει να τοποθετούνται σε αυτά τα εγκεκριμένα ενώτια.
Ωστόσο, εάν τα ζώα μεταφέρονται κατευθείαν σε άλλες εγκαταστάσεις που αναφέρονται στο άρθρο 1 στο ίδιο κράτος μέλος, αρκεί τα ενώτια να συνοδεύουν τα ζώα κατά τη μετακίνηση.
Άρθρο 3
Μέσα αναγνώρισης
1. Τα ζώα αναγνωρίζονται με ενιαίο κωδικό αναγνώρισης που προβλέπεται στο άρθρο 4 παράγραφο 1 πρώτο εδάφιο του κανονισμού (ΕΚ) αριθ. 1760/2000. Ο εν λόγω κωδικός περιέχεται σε ένα από τα ακόλουθα μέσα που αποφασίζεται από την αρμόδια αρχή:
α)
δύο πλαστικά ή μεταλλικά ενώτια·
β)
ένα πλαστικό ή μεταλλικό ενώτιο μαζί με σήμανση με πυρακτωμένο σίδηρο·
γ)
δερματοστιξία· ή
δ)
ηλεκτρονικό μέσο αναγνώρισης που περιέχεται στο στομαχικό βώλο.
2. Κατά παρέκκλιση από την παράγραφο 1, η αρμόδια αρχή μπορεί να αποφασίζει εάν το ζώο μπορεί να αναγνωρίζεται με ηλεκτρονικό μέσο αναγνώρισης υπό τη μορφή ενέσιμου πομποδέκτη, εφόσον τα ζώα που αναγνωρίζονται με τον τρόπο αυτό δεν εισέρχονται στην τροφική αλυσίδα.
Άρθρο 4
Ειδικός κωδικός καταγραφής
Η αρμόδια αρχή ορίζει ειδικό κωδικό καταγραφής για κάθε εγκατάσταση.
Ο εν λόγω κωδικός καταγράφεται στην εθνική ηλεκτρονική βάση δεδομένων για τα βοοειδή που προβλέπεται στο άρθρο 5 του κανονισμού (ΕΚ) αριθ. 1760/2000.
Άρθρο 5
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Απριλίου 2005.

Labels: 7
3
15
6